L'impuls a la salut comunitària és una de les actuacions prioritzades pel PINSAP
El Secretari de Salut Pública, Antoni Mateu, ha convidat els membres de la xarxa AUPA (Actuant Units per la Salut) a participar activament en el Pla Interdepartamental de Salut Pública de Catalunya (PINSAP) per consolidar-se com el referent del país en salut comunitària.
Ho ha fet en l'obertura de la X jornada de la Xarxa AUPA, una trobada en què els més de 150 professionals assistents han pogut conèixer de primera mà les línies d'actuació prioritàries del PINSAP.
Aquest Pla Interdepartamental estableix 5 eixos bàsics sobre els quals ja treballen tots els Departaments del Govern de la Generalitat, amb l'objectiu que totes les polítiques de l'executiu incorporin accions destinades a millorar la salut de la població.
Els àmbits concrets d'actuació són el control del pes, la lluita contra les infeccions, l'atenció als problemes de salut mental, amb un èmfasi especial en les addiccions, i les polítiques de millora de l'entorn ambiental.
Anualment, AUPA celebra una jornada en què participen professionals dels EAP de la xarxa, amb la voluntat d'explicar els avenços realitzats en salut comunitària i intercanviar experiències entre tots.
Recentment, també s'hi han afegit els equips de salut pública, que s'han integrat a la xarxa, la qual cosa ha permès exposar també les experiències d'integració i treball conjunt entre atenció primària i Salut Pública.
Els equips que hi participen estan portant a terme projectes que s'adrecen als determinants de la salut i entronquen en el plantejament de "Salut en totes les polítiques" del PINSAP: per exemple, en zones amb molt sedentarisme impulsant l'activitat física saludable, en zones en què que hi ha una elevada proporció de persones grans impulsant l'ús de recursos comunitaris o la prevenció de caigudes, o en aquelles zones amb un elevat percentatge de població immigrada potenciant el paper de les mateixes persones immigrades com a agents de salut.
Per això, l'Agència de Salut Pública, que dóna suport i col·labora en la xarxa des de fa anys, prioritza la col·laboració amb la xarxa AUPA per al desplegament territorial del PINSAP.
S'estima que el 80% dels determinants de la salut d'una població estan fora del sistema sanitari, i tenen que veure amb les condicions socioeconòmiques, l'entorn i l'estil de vida, entre d'altres.
Per treballar sobre ells, cal sortir dels centres sanitaris i treballar amb la comunitat per millorar les condicions de vida i social de la població.
El Pla Interdepartamental de Salut Pública (PINSAP) articula l'actuació interdepartamental i intersectorial sobre tots aquests factors que influeixen en la salut.
L'aplicació del PINSAP en el territori es materialitza en projectes de salut comunitària.
Aquests projectes impliquen el treball conjunt dels centres de salut I els equips de salut pública, amb els ens locals, les entitats I altres agents, des d'una comunitat concreta.
Cooperen en projectes que fomenten la participació de la comunitat i s' adrecen als determinants de la salut i la lluita contra les desigualtats.
La xarxa AUPA és una xarxa d'equips d'atenció primària que voluntàriament uneixen els seus esforços per desenvolupar projectes de salut comunitària.
El significat de la sigla, "Actuant Units per la Salut", així ho indica, i és, a més, una traducció adaptada de l'original en anglès, TUFH: Towards Unity for Health, que dóna suport a una xarxa internacional amb el mateix objectiu.
AUPA va néixer l'any 2004 sota els auspicis de l'IES, la CAMFiC, l'AIFIC i l'Agència de Salut Pública de Barcelona.
Amb la creació de l'ASPCAT, aquesta Agència també es va incorporar als treballs d'AUPA per promoure la integració dels equips territorials de salut pública a la xarxa i aconseguir, així, el treball coordinat i d'equip dels professionals d'atenció primària i de salut pública.
En aquests deu anys s'han incorporat a la xarxa 78 EAP i 18 equips de Salut Pública.
L'IES, per la seva banda, s'ha encarregat d'organitzar i impartir la formació necessària per tal que els professionals d'aquests EAP adquireixin les competències per desenvolupar i avaluar els projectes comunitaris més adequats a la seva realitat.
Els professionals que donaven suport a la xarxa des de l'IES, han continuat la tasca des de l'actual Direcció General de Planificació i Recerca en Salut..
El PINSAP l'impulsa el Departament de Salut de la Generalitat, a través de la Secretaria de Salut Pública i amb la participació de més d'una quarantena d'associacions i entitats.
Es va presentar al Palau de la Generalitat el passat 14 de febrer, i ja ha rebut l'aplaudiment i el suport explícit l'Organització Mundial de la Salut, de la Societat Espanyola de Salut Pública i de la Federació Catalana del Voluntariat Social, entre d'altres.
Aquests suport són un reconeixement a la feina feta per tots aquells que han participat en l'elaboració del PINSAP.